Kim Edberg Andersen (DD), 2025-11-06:
Jeg vil godt spørge ind til noget andet.
Jeg vil gerne spørge ind til påstanden om, at det ikke medfører logning.
Får du stort kørekort i Danmark, skal du, når du bliver 50, have fornyet det, men kørekort til almindelig personbil har du, til du bliver 70.
Det vil sige, at det har jeg på ét kort nu.
Hvis jeg nu som 49-årig scanner mit kørekort ind, vil ordføreren så forklare mig, at man ikke logger det med en udløbsdato på noget af det, men ikke det hele?
Man får det jo til at lyde, som om der ikke er nogen, der logger, og der ikke er nogen, der ligger inde med nogle oplysninger, men så kan vi jo ikke bruge det til noget med de offentlige dokumenter, vi har, som er tidsbegrænsede på et eller andet niveau.
Så vil ordføreren ikke bare lige forklare mig, hvordan – hvis man siger, at man ikke logger et kørekort – det er, i forhold til hvis jeg skal bruge det i Tyskland?
Så har de jo behov for at sige, at okay, det er offentligt udstedt, han har et kørekort.
Men hvis jeg så ikke har et kørekort, fordi jeg er blevet 51, hvordan har man så sikret sig, at der ikke er nogen, der har de oplysninger, men at de bare har godkendt mit kørekort?
Danmarksdemokraterne kommer til at stemme nej til det her forslag, og det er, fordi der simpelt hen er nogle ting, vi ikke kan lide i det i forhold til de kontroller og de muligheder for statslig misbrug, som der er af personoplysninger.
Det forsøgte vi at give udtryk for i nogle spørgsmål tidligere.
Men der er jo også en datasikkerhedsmæssig problemstilling, for hvis man nu går ud ad tangenten med kørekortet, så skal der logges nogle informationer på mig et eller andet sted.
Det kan man gøre på min egen enhed, så den skal sende nogle flere data afsted.
Men der bliver jeg nødt til at sige i forhold til den her debat, vi har nu, hvor regeringen heldigvis blev banket på plads af EU i forhold til chatkontrollen, at der havde vi jo en regering, der først gik ud og sagde, at en privat aktør skulle til at scanne mine sms'er, og så skulle han kun scanne mine billeder, og så skulle han heldigvis slet ikke scanne noget til sidst.
Det er en voldsom indgriben i min rettighed til at være et privat menneske, når jeg har lyst til det.
Hvis jeg nu skal have mine data til at ligge på min egen enhed og fortælle at mit store kørekort er udløbet, eller, guderne må vide, at mit pas er udløbet, eller hvad der nu ellers er en datomærkning på fra statens side, jamen så er der kun få muligheder.
Man kan f.eks. fremvise det ved kontrollen.
Det er meget flot, men hvis det ligger på min egen enhed, så er det jo åbent for en hvilken som helst typisk datakriminalitet ligesom ellers.
Så kan man lige pludselig risikere, at der kommer noget ind på ens telefon, som læser alle dine dokumenter; den skal kun bryde én app for at få adgang til dem.
Og så kan den måske begynde at være lidt mere intelligent, end sådan en typisk nordjyde er, og sige, okay, hvor logger den oftest på?
Jamen den logger på der, hvor min bopæl er.
Nå, for søren.
Så er der masser af offentlige registre, hvor man kan se, hvem der bor der.
Og hvis nu min alder er der, så kan man også kontrollere, hvor gamle dem, der bor der, er.
Lige pludselig ved forbrydere for den sags skyld alt om mig.
De har adgang til alle mine offentlige data.
De har, så de muligvis kan lave en kopi af mit kørekort.
Hvem ved?
Det kan være, de kan lave en kopi af appen; det er jo sket før.
Og pludselig er der en nede i München, der hedder Ahmed, og som køber mine data, og så er det identitetstyveri, og han kører rundt, og jeg får fartbøder ad libitum fra det tyske politi.
Datasikkerhed er vigtigt.
Når vi samler alle de her ting, så er der en åben ladeport for, at det kan misbruges, og det synes jeg simpelt hen ikke man tager alvorligt nok i det her.
For det er så nemt, når vi simplificerer det her: Kim, det handler kun om, at hvis du skal ind på voksensider, så skal du vise, at du enten er over 15, 16, 17 eller 18 år.
Men det er jo ikke det, det her handler om; det her er jo bare første skridt i, at staten får øget kontrol over alle mine offentlige dokumenter.
Der har hr. Lars Boje Mathiesen fuldstændig ret, for hvis det havde været en samtale, vi havde i 2019, så var der ikke nogen af os, der havde tænkt sig, at staten kunne finde på at udstede et dokument, som skulle begrænse folks frihed.
Men det gjorde de.
Det kom bag på folk.
Der var selvfølgelig dem, som altid bare klapper i hænderne og siger: Det er bare fedt; jeg har ikke brug for personlig frihed; staten ved bedst.
Men der er heldigvis næsten 50 pct. og nogle gange over 50 pct. af befolkningen, der tænker: Arh, vi er voksne mennesker; vi kan også godt selv.
Og hvad nu, hvis mit kørekort er udløbet?
Hvordan skal tyskerne have adgang til det?
Vi har lige snakket om dataforordningen.
Så skal Datatilsynet sende hvem en bøde?
Altså, det her er – jah, med Venstres store billigelse – socialisme i sin yderste potens.
Vi indfører noget; vi aner simpelt hen ikke, hvad det gør af folks borgerrettigheder.
Det gør vi ikke.
Ved vi, om det går så galt her?
Nej, vi kan sagtens tage de glade briller på og sige, at det her jo er godt og det gør det nemmere, for der jo nogen, som det ville gøre det nemmere for.
Det er der da.
Det gør det også det nemmere.
Men der er en kæmpe blind vinkel i, hvor meget vi gør det farligere.
Og jeg ser ikke et eneste sådan reelt, eftertænksomt svar fra regeringspartierne om, at de har taget det her seriøst.
Jeg er klar over, at der sikkert er mange herinde, der aldrig nogen sinde har tænkt over, at et kørekort kan udløbe, men det gør lastbilchauffører.
Når de er 50 år, skal de til lægen for at se, om de stadig væk kan køre lastbil.
Og hvordan ved vi det?
Hvordan ved vi det, når påstanden indtil videre har været, at alt er anonymiseret?
Alt er anonymiseret.
Der er ingen sammenhæng mellem, at du viser dit offentlige dokument til din app, til den kontrol, som staten verificerer.
Men det er der jo.
Det bliver der jo nødt til at være.
Derfor kommer Danmarksdemokraterne til at sige nej til det.
Ganske kort vil jeg lige sige, at vi også har den del af dansk befolkning, som ikke er digitaliseret, og det tager det her lovforslag overhovedet heller ikke højde for.
Det er lidt ligesom de andre sager, vi har haft i salen, hvor folk, der ikke har de samme evner som flertallet, bliver udelukket fra de digitale samfund, og det er jo skammeligt, at regeringen ikke har lært af det endnu, selv om vi i flere år har prøvet at få dem til at åbne øjnene.